በደቡብ ሱዳን ያገረሸውን ግጭት በመሸሽ በርካታ ስደተኞች ወደ ኢትዮጵያ እየገቡ ነው 
በደቡብ ሱዳን መንግስትና ተቃዋሚዎች መካከል ያገረሻውን ግጭት  በመሸሽ ብዛት ያላቸው የሀገሪቱ ዜጎች ወደ ኢትዮጵያ እየገቡ መሆናቸውን የስደተኞችና ከስደት ተመላሾች ጉዳይ  አስተዳደር አስታወቀ።በአስተዳደሩ የጋምቤላ የስደተኞች ጉዳይ አስተባባሪ አቶ መንግስቱ ደሳለኝ ዛሬ ለኢዜአ እንደገለጹት በግጭቱ ምክንያት ባለፉት ሁለት ቀናት ብቻ  ሰባት ሺህ የሚደርሱ የደቡብ ሱዳን ዜጎች ወደ ኢትዮጵያ በመሸሽ ጋምቤላ ክልል ገብተዋል።ስደተኞቹ አብዛኞቹ ህጻናትና ሴቶች በመሆናቸው አፋጣኝ ሰብዓዊ አገልግሎት እንደሚሹ ጠቁመው "ድጋፍ ለማድረግ የተለያዩ እንቅስቃሴዎች ተጀምሯል "ብለዋል።ከሀገራቸው ሸሽተው የመጡትን እነዚህ ስደተኞች አስተዳደሩ  በጊዜያዊ  ማቆያ በመቀበል ደህንነታቸውን እየጠበቀ እንደሚገኝ አስረድተዋል።አስተባባሪው በደቡብ ሱዳን የተፈጠረው የጸጥታ ሁኔታ ባፋጣኝ መፍትሄ  ካለገኘ የስደተኞች ቁጥር በእጅጉ ሊጨምር እንደሚችል ስጋታቸውን ገልጸዋል።በአጭር ጊዜ ውስጥ የስደተኞቹ ቁጥር እየበዛ ከመምጣቱ ጋር ተያይዞ  የሰብአዊ  አገልገሎት ለመስጠት የሚደረገውን ጥረት እንደሚያከብደውም  ጠቁመዋል።በተለይም ስደተኞች ከሌለው ጊዜ በተለየ ሁኔታ  የቀንድ ከብቶቻቸውን ይዘው እየመጡ በመሆኑ  የመጠለያና  ሌሎች  አገልግሎት ለመስጠት አስቸጋሪ ያደረገዋል እንደአስተባባሪው ገለጻ፡፡ይሁን እንጂ  አስተዳደሩ ከሌሎች አጋር ድርጅቶች ጋር በመተባበር ለስደተኞቹ የተቻለውን ሁሉ ሰብዓዊ ድጋፍ ለመስጠት እየሰራ መሆኑን  ጠቅሰዋል፡፡ከስደተኞች መካከል ወይዘሮ ኛሪክ ቦዎት በሰጡት አስታያየት  በሀገራቸው በተፈጠረው   ግጭት ሸሽተው  ወደ ኢትዮጵያ መሬት በመግባት ደህንነታችን እየተጠበቀ መሆኑን ተናግረዋል፡፡በአካባቢያችን በተፈጠረው  ከፍተኛ የሆነ የእርስ በርስ ግጭት ሸሽተን ወደ ኢትዮጵያ መሬት በመግባት ደህንነታችን እየተጠበቀ ነው፡፡”ሌላዋ የደቡብ ሱዳን ስደተኛ ወይዘሮ ኛረካ ካንግ በበኩላቸው የኢትዮጵያ መንግሰት   ላደረገልን አቀባበል በማመስገን የመጠለያና የምግብ አቅርቦት በቂ እንዳልሆነ ገልጸዋል።ቤት ንብረታቸውን ጥለው በመምጣታቸው ለልጆቻቸው የምግብና የመጠለያ አገልግሎት የሚያገኙበት ሁኔታ እንደሚፈልጉ ያመለከቱት ደግሞ  አቶ ሆዝ ቤይ የተባሉት ስደተኛ ናቸው፡፡ ይህ ሆኖ የኢትዮጵያ መንግስት  ላደረገላቸው አቀባበል ምስጋናቸው  አቅርበዋል።በደቡብ ሱዳን  የተፈጠረው  ግጭት በመሸሽ ቀደም ሲል ከ335 ሺህ በላይ ስደተኞች በኢትዮጵያ ጋምቤላ ክልል ተጠልልው እንደሚገኙ የስደተኞችና ከሰደት ተመላሾች ጉዳይ  አስተዳደር  የተገኘው መረጃ ያመለክታል፡፡ 